Lav et referat af nedenstående tekst:

Tekst:
Som TV2 Nord fortalte torsdag, er der for anden gang på kort tid rejst kritik af Aalborg Kommunes hjemmepleje, som bliver beskyldt for at være utilstrækkelig og efterlader beboere i uhumske og uhygiejniske forhold. I det seneste tilfælde er det Elsemarie Lund fra Aalborg, der flere gange har fundet sin 74-årige ven i en beskidt lejlighed. En gang var det så slemt, at han hang fast til lagnet på grund af gammelt, indtørret afføring og urin. Rådmand for Senior og Omsorgsforvaltningen i Aalborg Kommune Kristoffer Hjort Storm (DF) er ærgerlig over, at der dukker en ny sag op. - Jeg bliver ked af det, når jeg ser den slags sager. Primært over for vores personale, for jeg ved, at de forsøger at yde den bedste service som muligt over for de ældre borgere. Men selvfølgelig også over for den enkelte beboer, som ikke får den service, de gerne skulle have, siger Kristoffer Hjort Storm. Han kan ikke udtale sig om de konkrete sager, men siger: - Når vi har den her slags sager, skyldes det typisk, at der er nogle borgere, der ikke ønsker at få den hjælp, de er visiteret til eller kunne blive visiteret til. Registrering viser sagsforløb Kristoffer Hjort Storm er sikker på, at det ikke er forvaltningen, der har svigtet. Han forklarer, at medarbejderne skal registrere det, de oplever ude i hjemmet hos borgerne. - Derfor kan vi gå ind i vores it-system og se, hvad vi har haft af dialog med borgerne, og hvad de enkelte borgere er visiteret til. Vi kan se, hvordan det helt konkret ser ud for den enkelte, derfor ved vi også, hvad der er op og ned på sagerne, siger Kristoffer Hjort Storm. Han understreger, at det aldrig er i orden, at der er borgere i Aalborg Kommune, der ligger flere dage i deres egen afføring. - Derfor skal vi forsøge at imødegå borgerne og overbevise dem om, at det er det rigtige at lukke os ind og sikre, at de får hjælp, siger Kristoffer Hjort Storm. Et svært dilemma Han mener, at hele diskussionen om de her sager, hvor mennesker bor under kummerlige forhold, skal tages på et højere plan – måske på Christiansborg. - For skal vi acceptere det? Eller skal vi kigge på, om reglerne skal strammes lidt i forhold til, hvornår det er, at kommunen kan gå ind og sige: her lever du på måde, der gør, at det er sundhedsskadeligt for dig selv, siger Kristoffer Hjort Storm. Han kalder det et rigtigt svært dilemma, for på den ene side gør det ondt at se, at der er nogle borgere, der har det sådan. - Men på den anden side kan jeg heller ikke lide, at vi går ind og tvinger folk, der faktisk er ved deres fulde fem, til at sige, at du ikke må leve, som du rent faktisk ønsker det, siger Kristoffer Hjort Storm. Tænker på personalet Rådmanden understreger, at personalet hver dag går ud for at yde en god service, og at det gør ham ondt, at der er medarbejdere, som oplever, at der er borgere, der ikke får den service, de har behov for. - Det må fylde meget for personalet, også når de går hjem fra arbejde, at tænke på, at her har vi måske haft en mand eller kvinde, der har ligget i gammelt tøj eller i urin eller endnu værre. Hvis man er professionel og glad for sit arbejde, så må det gøre ondt – det vil jeg rigtig gerne hjælpe til med, at de ikke skal have den følelse, siger Kristoffer Hjort Storm. Hvad gør I for at hjælpe de ansatte, der ender i de her situationer? - Vi er ved at kigge på nogle steder, hvor der er gjort nogle gode erfaringer med at komme i dialog med borgerne, så vi måske kan klæde vores personale i hele kommunen bedre på, siger Kristoffer Hjort Storm.

Referat:
Rådmand for Senior og Omsorgsforvaltningen i Aalborg Kommune Kristoffer Hjort Storm (DF) siger, at sagerne typisk skyldes, at nogle borgere ikke ønsker at få hjælp.